LA MANGA: Onsdag formiddag gjennomførte den portugisiske midtbanespilleren sin første økt med Godset her nede i La Manga. Fransisco Júnior er utvilsomt en god spiller, men han mangler litt på formen etter tre måneders skadeavbrekk.







Den Guinea-Bissau-fødte 22-åringen ble i sommer utlånt til nederlandske Vitesse. Etter bare tre kamper pådro han seg en kneskade.



LES OGSÅ: Godset tester Everton-spiller

Trenger kamptrening

Fransisco Júnior er ikke ordentlig i kampform ennå, og det er årsaken til at Everton vil leie ham ut til en annen klubb.



- Jeg trenger å spille flere kamper, og dette er en god mulighet for meg, sier midtbanetalentet.



I 2012 signerte han en kontrakt med Everton på fire og et halvt år. Portugiseren er fremdeles i Merseyside-klubbens fremtidsplaner.

Låneavtale

I første omgang dreier det seg om en fire måneders leieavtale, men Strømsgodset ønsker primært å ha ham hele den kommende sesongen. Men først må Fransisco Júnior bevise at kroppen fungerer.



- Jeg skal gjøre mitt bedre for å vise hva jeg er god for, sier han.



Andre klubber er interessert, men Strømsgodset er for øyeblikket førsteprioritet. Ronny Deila likte hva han så av Fransisco Júnior på dagens trening.



- En veldig spennende spiller, men jeg må se mer av ham, sier Deila.

Prøvde seg i City

Fransisco Júnior har vært ansett som et stortalent i mange år. I oktober 2012 spilte han for det portugisiske U 21-landslaget. Han har også kamper for U 19-landslaget.



Den kvikke midtbanespilleren startet sin profesjonelle karriere i Benfica. I 2011 var han på prøvespill hos Manchester City, angivelig uten at Benfica hadde gitt sin tillatelse. Slikt blir det bråk av, og City ble dømt til å betale Benfica rundt 12 millioner kroner i kompensasjon.



Fransisco Júnior synes det ble alfor mye utenomsportslig fokus, og valgte i stedet å signere for Everton i februar 2012. Han har kontrakt til sommeren 2016.

Dansken dro hjem

Danske Nicolai Johannessen reiste i dag hjem til Danmark. Ronny Deila ville ha FC Nordsjælland-backen på trening et par dager til, men det gikk ikke.



- Vi har ikke tatt noen avgjørelse på hva vi gjør, sier Deila.



Johannessen spilte mandagens kamp mot Costuleni - uten å imponere.



LES MER OM STRØMSGODSET HER